ສະມາຊິກສະພາ ທ່ານ ຮອນ ບອບ ຄາຣ໌ (Hon Bob Carr)
ລັດຖະມົນຕີ ວ່າການກະຊວງການຕ່າງປະເທດ
ສະພາສູງ
ສະພາຜູ້ແທນລາຊະດອນ,
ແຄນເບີຣາ ACT 2600
ວັນທີ 4 ມິຖຸນາ 2013
ເລື່ອງ: ການຫາຍຕົວຂອງປະຊາຊົນຄົນລາວ ສົມບັດ ສົມພອນ
ທີ່ນະຄອນຫຼວງວຽງຈັນ ມື່ອວັນ 15 ທັນວາ 2012
ຮຽນ ທ່ານລັດຖະມົນຕີ,
ພວກຂ້າພະເຈົ້າໄດ້ລົງນາມໃນຖານະຄົນອົດສະຕາລີ ທັງເປັນນັກວິຊາການ ແລະ ນັກຄົ້ນຄວ້າຂອງປະເທດອົດສະຕາລີ ເພື່ອສະແດງຄວາມເປັນຫ່ວງເປັນໄຍກ່ຽວກັບເຫດການການລັກພາຕົວ ແລະ ການຫາຍຕົວໄປຂອງ ສົມບັດ ສົມພອນຜູ້ນຳພານັກພັດທະນາສັງຄົມ ເມື່ອວັນທີ 15 ທັນວາ 2012 ທີ່ນະຄອນຫຼວງວຽງຈັນ, ປະເທດສປປ ລາວ ເຊິ່ງຈົນຮອດປະຈຸບັນໄດ້ຜ່ານໄປເປັນເວລາ 170 ວັນແລ້ວ.
ສົມບັດ ສົມພອນ ເປັນທີ່ຮັບຮູ້ໃນລະດັບສາກົນໃນຖານະເປັນຜູ້ທີ່ຕັ້ງໜ້າເຮັດວຽກເພື່ອສົ່ງເສີມຄວາມຍືນຍົງ ແລະ ການພັດທະນາໃຫ້ມີຄວາມສົມດຸນ ໂດຍມີຜົນງານປາກົດໃຫ້ເຫັນຜ່ານບົດບາດການເປັນຜູ້ນຳອົງການປາແດກ (ສູນອົບຮົມຮ່ວມພັດທະນາ). ສົມບັດ ເປັນໜຶ່ງໃນບຸກຄົນທີ່ມີຄວາມໂດດເດັ່ນໃນລະດັບປະເທດ, ພາກພື້ນ, ແລະ ໃນເວທີໂລກ ແລະ ທັງຍັງເປັນແຮງບັນດານໃຈສຳລັບຄົນໄວໜຸ່ມຫຼາຍໆ ຄົນ. ຈາກການທຸ້ມເຫື່ອເທແຮງ ຊ່ວຍເຫຼືອຄົນລາວໃຫ້ຫຼຸດພົ້ນຈາກຄວາມທຸກຍາກ ໄດ້ເຮັດໃຫ້ສົມບັດໄດ້ຮັບການຍົກຍ້ອງ ໄດ້ຮັບລາງວັນທີ່ມີກຽດສະຫງ່າ ກໍຄື ລາງວັນ ຣາມອນ ແມັກໄຊໄຊ ໃນປີ 2005 ສາຂາຜູ້ນຳພາຊຸມຊົນ ເຊິ່ງເປັນລາງວັນທຽບເທົ່າກັບລາງວັນໂນເບລໄພຣສ໌ ຂອງທະວີບອາຊີ. ໃນການຮັບລາງວັນດັ່ງກ່າວ ລາວຖືກຍົກຍ້ອງໃນຖານະທີ່ “ເປັນຜູ້ມີຄວາມຕັ້ງໜ້າຢ່າງມີຄວາມຫວັງເພື່ອສົ່ງເສີມການພັດທະນາແບບຍືນຍົງໃນປະເທດລາວໂດຍການຈັດຝຶກອົບຮົມ ແລະ ກະຕຸ້ນໃຫ້ໄວໜຸ່ມຝຶກຝົນຕົນເອງໃຫ້ມີທັກສະຂອງການເປັນຜູ້ນຳພາທີ່ດີ”
ເຖິງວ່າເຫດການການຫາຍຕົວໄປຂອງສົມບັດຈະມີພາບບັນທຶກຈາກກ້ອງວົງຈອນປິດໃຫ້ເຫັນ ແຕ່ວ່າຂະບວນການສືບສວນສອບສວນຂອງທາງການລາວກໍຍັງມີຄວາມຄືບໜ້າບໍ່ຫຼາຍ ແລະ ກໍຍັງເຮັດໃຫ້ມີການຕັ້ງຄຳຖາມສົງໃສຫຼາຍໆ ປະເດັນຂື້ນມາ.
ສົມບັດ ເປັນທີ່ຮູ້ຈັກໃນຖານະເປັນໜຶ່ງໃນທີມຈັດກອງປະຊຸມພາກປະຊາຊົນ ອາຊີ-ເອີຣົບ ເມື່ອເດືອນຕຸລາ ປີ 2012 ເຊິ່ງເປັນກອງປະຊຸມທີ່ເກີດໃຫ້ມີການສົນທະນາວິເຄາະວິພາກເຖິງປະເດັນຕ່າງໆ ທີ່ກ່ຽວຂ້ອງກັບການພັດທະນາໃນ ສປປ ລາວ ແລະ ໃນເວລາດຽວກັນກໍເຮັດໃຫ້ກຸ່ມຄົນຈຳນວນໜຶ່ງໃນລັດຖະບານເກີດຄວາມບໍ່ພໍໃຈຕໍ່ກັບຜູ້ເຂົ້າຮ່ວມກອງປະຊຸມບາງຈຳນວນ. ອີງຕາມໃຫ້ນ້ຳໜັກຕໍ່ຄຳຄິດເຫັນ ແລະ ວິດີໂອຈາກກ້ອງວົງຈອນປິດຂ້າງເທິງ ພວກຂ້າພະເຈົ້າມີຄວາມຢ້ານກົວວ່າສົມບັດ ສົມພອນ ອາດຈະເປັນຜູ້ເຄາະຮ້າຍຖືກບັງຄັບໃຫ້ຫາຍສາບສູນຍ້ອນການປະຕິບັດວຽກງານກ່ຽວກັບການສົ່ງເສີມການພັດທະນາທີ່ຍືນຍົງແບບມີສ່ວນຮ່ວມໃນ ສປປ ລາວ.
ທ່ານລັດຖະມົນຕີ ຄາຣ໌ ພວກຂ້າພະເຈົ້າຂໍສະແດງຄວາມຂອບໃຈຢ່າງທີ່ສຸດ ທີ່ທ່ານໄດ້ນຳເອົາປະເດັນກ່ຽວກັບສົມບັດ ສົມພອນໄປທວງຖາມກັບທ່ານນາຍົກລັດຖະມົນຕີ ທອງສິງ ທຳມະວົງ ແລະ ທ່ານ ທອງລຸນ ສີສຸລິດ ລັດຖະມົນຕີວ່າການ ກະຊວງການຕ່າງປະເທດ ຂອງ ສປປ ລາວ ເມື່ອຄັ້ງທີ່ໄດ້ໄປຢ້ຽມຢາມນະຄອນຫຼວງວຽງຈັນ ໃນເດືອນກຸມພາ 2013. ພວກຂ້າພະເຈົ້າຮັບຮູ້ແລະເຫັນໄດ້ວ່າວຽກງານສຳຄັນໄດ້ຖືກຂັບເຄື່ອນຢູ່ເບື້ອງຫຼັງເວທີວຽກງານລະດັບການທູດແລ້ວ.
ໃນຖານະເປັນພົນລະເມືອງທີ່ມີຄວາມເຫັນອົກເຫັນໃຈ ແລະ ນັກວິຊາການທີ່ປະກອບສ່ວນເພື່ອສັງຄົມ, ພວກຂ້າພະເຈົ້າໄດ້ເຫັນເຖິງຂໍ້ຈຳກັດຂອງຄວາມມິດງຽບ ດັ່ງນັ້ນ ພວກຂ້າພະເຈົ້າຈຶງໄດ້ຮ່າງຈົດໝາຍຮ້ອງຂໍມາຍັງທາງກະຊວງການຕ່າງປະເທດແລະການຄ້າອົດສະຕາລີ ເພື່ອສະແດງອອກເພີ່ມເຕີມເຖິງຈຸດຢືນທີ່ເໝາະສົມກ່ຽວກັບການຫາຍຕົວໄປຂອງ ສົມບັດ ສົມພອນ ໂດຍປະຕິບັດຕາມການຖະແຫຼງການສາທາລະນະຂອງເລຂາທິການສະຫະລັດ ທ່ານ ຈອນ ແຄລລີ່ ແລະ ທ່ານ ນາງ ຮິນແລຣີ ຄລິນຕັນ; ແລະ ມະຕິຕົກລົງຂອງສະພາຢູໂຣບໃນເດືອນກຸມພາ 2013. ໃນຖານະທີ່ປະເທດອົດສະຕາລີເປັນຜູ້ໃຫ້ທຶນຊ່ວຍເຫຼືອທີ່ສຳຄັນຂອງປະເທດ ສປປ ລາວ ແລະ ຮັບຮູ້ເຖິງຕົວຢ່າງເຫດການທີ່ໜ້າຢ້ານກົວ ຈາກການຫາຍຕົວໄປຂອງຄົນຜູ້ໜຶ່ງທີ່ມີອຸດົມການການເຮັດວຽກພັດທະນາສັງຄົມບົນພື້ນຖານການປົກຄອງທີ່ດີ ຄວາມຍືນຍົງ ແລະ ຫຼັກການການພັດທະນາທີ່ສົມດຸນ, ພວກຂ້າພະເຈົ້າເຊື່ອວ່າປະເທດອົດສະຕາລີມີບົດບາດສາທາລະນະທີ່ເໝາະສົມໃນການເປັນກະບອກສຽງໃຫ້ເຫັນເຖິງຄວາມກັງວົນດ້ວຍຄວາມເຄົາລົບນັບຖື ກ່ຽວກັບເຫດການການຫາຍຕົວໄປຂອງຂອງສົມບັດ ສົມພອນທີ່ຂາດຂະບວນການທີ່ເໝາະສົມໃນການສືບສວນສອບສວນ.
ສະເພາະເຈາະຈົງ, ພວກຂ້າພະເຈົ້າຮ້ອງຂໍໃຫ້ລັດຖະບານອົດສະຕາລີ (the Government of the Commonwealth of Australia) ໃນປະເດັນຕໍ່ໄປນີ້ :
- ອອກຖະແຫຼງການຕໍ່ສາທາລະນະກ່ຽວກັບການຫາຍຕົວໄປຂອງສົມບັດ ສົມພອນ ໂດຍຮຽກຮ້ອງໃຫ້ລັດຖະບານລາວເຮັດທຸກວິຖີທາງພາຍໃຕ້ອຳນາດທີ່ຕົນເອງມີເພື່ອສືບສວນສອບສວນເຖິງການຫາຍຕົວໂດຍບໍ່ແກ່ຍາວອີກຕໍ່ໄປ;
- ສອບຖາມເຖິງຊະຕາກຳຂອງ ສົມບັດ ສົມພອນ ກ່ອນຮອດບັ້ນທ້າຍຂອງທຸກການສົນທະນາກ່ຽວກັບການຄ້າ, ການລົງທຶນ, ແລະ ການຊ່ວຍເຫຼືອ ລະຫວ່າງປະເທດອົດສະຕາລີກັບ ສປປ ລາວ ຈົນກວ່າຈະຮູ້ໄດ້ວ່າສົມບັດຢູ່ໃສ ແລະ ຖືກປ່ອຍຕົວກັບຄືນສູ່ຄອບຄົວຂອງລາວ;
- ຮຽກຮ້ອງໃຫ້ເຈົ້າໜ້າທີ່ລາວອອກຖະແຫຼງຕໍ່ສາທາລະນະຢືນຢັນລະບຽບກົດໝາຍ ແລະ ຄວາມຖືກຕ້ອງຕາມກົດໝາຍຂອງວຽກງານພາກປະຊາສັງຄົມທີ່ໄດ້ດຳເດີນເພື່ອຜົນປະໂຫຍດຂອງການພັດທະນາແບບຍືນຍົງ ແລະ ຄວາມເປັນທຳໃນສັງຄົມລາວ ຕະຫຼອດມາ ເພື່ອເປັນການຕອບໂຕ້ກັບກະແສຄຸກຄາມທີ່ຮຸນແຮງຕໍ່ກັບການຫາຍຕົວໄປຂອງສົມບັດ ສົມພອນ;
- ສືບຕໍ່ຜັກດັນໃຫ້ເຈົ້າໜ້າທີ່ ສປປ ລາວ ເຫັນເຖິງຄວາມສຳຄັນທີ່ຈະຕ້ອງປະຕິບັດຕາມພັນທະສັນຍາພາຍໃຕ້ກົດໝາຍວ່າດ້ວຍສິດທິມະນຸດສາກົນ, ແລະ ສົ່ງເສີມລັດແຫ່ງກົດໝາຍພາຍໃນ ສປປ ລາວ ດັ່ງທີ່ໄດ້ມີການຮັບຮອງໃນລັດຖະທຳມະນູນແຫ່ງສປປ ລາວ, ສະບັບແກ້ໄຂເພິ່ມເຕີມໃນປີ 2003
ພວກຂ້າພະເຈົ້າຂໍສະແດງຄວາມຂອບໃຈເປັນຢ່າງສູງທີ່ທ່ານໃຫ້ການພິຈາລະນາ ແລະ ຂໍຄວາມກະລຸນາຈາກທ່ານໄດ້ໂປດດຳເນີນການຕາມທີ່ພວກຂ້າພະເຈົ້າໄດ້ຮ້ອງຂໍໄວ້ດ້ວຍເຖີ້ນ
(ລາຍເຊັນ 42 ທ່ານ) ສາມາດອ່ານຢູ່ທີ່ນີ້